**ΠΟΛΙΤΙΣΜΟΣ – ΚΡΙΣΗ ΠΟΛΙΤΙΣΜΟΥ Γ’ Λυκείου**

**Ορισμός:** πολιτισμός είναι το σύνολο των ηθικοπνευματικών, οικονομικών, τεχνολογικών και επιστημονικών επιτευγμάτων που πραγματοποίησε ο άνθρωπος κατά τη διάρκεια της μακραίωνης πορείας του.

**Αποτελέσματα της πολιτισμικής ανάπτυξης του ανθρώπου:**

-Ο άνθρωπος αντιμετωπίζει το συνάνθρωπό του ως αξία και όχι ως μέσο εκμετάλλευσης.

-Βελτίωσε τις συνθήκες διαβίωσής του, αφού απαλλάχθηκε από τους καταναγκασμούς της φύσης.

--Η εργασία του έγινε αποδοτικότερη αφού έχει τη βοήθεια της μηχανής, των Η/Υ και γενικά της τεχνολογίας.

-Με την παροχή της παιδείας ως κοινωνικό αγαθό, καταπολεμήθηκε ο αναλφαβητισμός και η ανθρωπιστική παιδεία ολοκλήρωσε ηθικά και πνευματικά τον άνθρωπο.

-Η κοινωνική πρόνοια προστατεύει τον πολίτη με δωρεάν περίθαλψη, μεριμνά για τα γεράματα με τις συντάξεις, βοηθά ανθρώπους άπορους ή ΑΜΕΑ.

-Το δημοκρατικό πολίτευμα, γέννημα του αρχαίου ελληνικού πολιτισμού, προάγει την ισότητα των δυο φύλων, την αλληλεγγύη, την αξιοκρατία, την ισονομία, τη δικαιοσύνη και την ελευθερία.

-Η επιστήμη εφοδίασε την ανθρωπότητα με τη δύναμη της έρευνας, της γνώσης, εκμηδενίζοντας την αμάθεια και τις δεισιδαιμονίες.

-Αυξήθηκε ο ελεύθερος χρόνος και η ζωή έγινε πιο άνετη, αφού τα μέσα μεταφοράς και επικοινωνίας εκμηδένισαν τις αποστάσεις.

-Η πρόοδος της ιατρικής ανακούφισε τον άνθρωπο από τον πόνο και μείωσε τη θνησιμότητα.

-Ο πολιτισμός μέσω της τεχνολογικής ανάπτυξης κάλυψε όλες τις βιοτικές ανάγκες, με αφθονία αγαθών.

-Η συνεργασία των κρατών, η συμμετοχή σε συμμαχίες είτε στρατιωτικές είτε οικονομικές προώθησαν τον διεθνισμό, την παγκοσμιοποίηση, ώστε να διασφαλίζεται η ακεραιότητα κάθε χώρας, να υπάρχει ειρήνη, να επιλύονται παγκόσμια προβλήματα όπως τα ναρκωτικά, η εγκληματικότητα, η τρομοκρατία, η δυστυχία, η πείνα στον τρίτο κόσμο και ο ρατσισμός.

-Προήγαγε τα γράμματα, τις τέχνες, το θέατρο, τον κινηματογράφο, την ποίηση και τη λογοτεχνία, που έφθασαν στο αποκορύφωμά τους. Έτσι η αισθητική αγωγή του ανθρώπου έφερε ψυχολογική ισορροπία, απαλλαγή από το άγχος, ευαρέσκεια, ψυχαγωγία.

-Με τον αθλητισμό έδωσε ‘’όπλα’’ στον άνθρωπο, όπως την άμιλλα, τη συνεργασία,

τον ευγενή ανταγωνισμό, την αρμονική διάπλαση και ευεξία του σώματος, την κοινωνικοποίηση, την ηθική, την τιμιότητα. Έτσι οι Ολυμπιακοί αγώνες, οι παγκόσμιες και πανευρωπαϊκές οργανώσεις φέρνουν κοντά τους λαούς.

-Με τη θρησκεία έδωσε οντότητα και προσανατολισμό στον άνθρωπο και τον οδήγησε στην ηθική και πνευματική τελείωση.

**Παρά τις εντυπωσιακές κατακτήσεις του ο πολιτισμός στις μέρες μας περνά κρίση διότι:**

-Στην εποχή μας η επιστήμη όσο ευεργετική στάθηκε, τόσο επικίνδυνη έγινε. Έπεσε σε χέρια ανεύθυνων που χωρίς ήθος την εκμεταλλεύθηκαν και έγιναν οι κυρίαρχοι που ανά πάσα στιγμή απειλούν όλο τον κόσμο[ κίνδυνος πυρηνικού ολοκαυτώματος].

-Οι ανέσεις έκαναν τον άνθρωπο να ξεπεράσει το μέτρο και να οδηγηθεί στον υλικό ευδαιμονισμό και στον υπερκαταναλωτισμό.

-Η αλόγιστη παρέμβαση του στη φύση δημιούργησε το οικολογικό πρόβλημα με αποτέλεσμα να κινδυνεύει με αφανισμό ο ίδιος και ο πλανήτης μας και να υπάρχει αβεβαιότητα και υπαρξιακό άγχος.

-Παρόλη την αφθονία των αγαθών, η αλαζονεία των δυνατών οδήγησε στη φτώχεια, στη δυστυχία, την πείνα και την εξαθλίωση μεγάλο ποσοστό του πληθυσμού της ανθρωπότητας. Εκατομμύρια τόνοι φρούτων θάβονται στις χωματερές, ενώ στις τριτοκοσμικές χώρες χιλιάδες παιδιά πεθαίνουν από αβιταμίνωση.

-Οι πολιτικοί όλων των χωρών του κόσμου αδιαφορούν μπροστά στους εμφυλίους πολέμους, τις βιαιότητες, τους ξεριζωμούς των προσφύγων, την καταπίεση και εκμετάλλευση των αδυνάτων με γνώμονα το συμφέρον και το κέρδος. Δισεκατομμύρια δολάρια ξοδεύονται για εξοπλισμούς ενώ στον τρίτο κόσμο δεν έχουν εμβόλια για απλές ασθένειες.

-Η μηχανοποίηση της εργασίας αύξησε την ανεργία και η εξειδίκευση έφερε πνευματική μονομέρεια, πλήξη, άνια.

-Δημιουργήθηκαν γιγαντουπόλεις χωρίς ποιότητα ζωής για τους κατοίκους, χωρίς διαπροσωπικές σχέσεις, με μοναξιά, αλλοτρίωση, αποξένωση. Ποτέ οι άνθρωποι δεν ήταν τόσο κοντά, αλλά ταυτόχρονα οι καρδιές τους τόσο μακριά.

- Η καταναλωτική μανία έκανε πολλούς ‘’απάνθρωπους’’, ανήθικους, άπληστους. Για να κερδίσουν περισσότερα κατέφυγαν στην απάτη, το ψέμα, την αδικία, την αδιαφορία. Ταυτίζουν την ευτυχία με το χρήμα και το θεοποιούν. Γίνονται απρόσωπες μονάδες, ανενεργές που χειραγωγούνται από καιροσκόπους των καιρών.

-Ο άνθρωπος απογυμνωμένος από ιδανικά και αξίες οδηγείται σε φαινόμενα κοινωνικής παθογένειας, τη βία, την εγκληματικότητα, τα ναρκωτικά, σε αδιέξοδα, νευρώσεις, ψυχολογικά προβλήματα.

-Η τέχνη μπροστά στο βωμό συμφερόντων και σκοτεινών δυνάμεων παρακμάζει και αντικαθίσταται από μια μαζική κουλτούρα.

-Η αντικατάσταση των αξιών και των ηθών με άλλες σαθρές, η απομάκρυνση του ‘’δυτικού πολιτισμένου ανθρώπου’’ από τις παραδόσεις, η αποτυχία των επαναστάσεων και η διάψευση των οραμάτων είναι φαινόμενα της κρίσης του πολιτισμού.